
1. COORDONATE ALE EVOLUŢIEI SOCIAL-POLITICE ÎN PERIOADA 2001-2005

1.1. Schimbări semnificative ale scenei politice poloneze

Integrarea ţării în Uniunea Europeană a reprezentat momentul istoric determinant al evoluţiei Poloniei în perioada 2001-2005. În acest context, peisajul politic polonez a continuat să fie influenţat de confruntarea dintre “post-comunişti” şi reprezentanţii mişcării “post-Solidaritatea”, deşi societatea poloneză a fost puternic marcată de celelalte mecanisme economico-sociale ale tranziţiei şi integrării europene. Conform opiniei analiştilor, acest fenomen a determinat o distanţare a politicului de societate.

În această perioadă, societatea poloneză a fost supusă unei triple tensiuni: confruntarea dintre urmaşii mişcării Solidaritatea şi post-comunişti, polaritatea modernitate/tradiţie şi contradicţia dintre pluralism şi identitate.

În urma alegerilor din 2001, zona politică “post-Solidaritatea” a pierdut influenţa, marile figuri istorice ale opoziţiei intelectuale din perioada comunistă părăsind scena parlamentară (ex.Tadeusz Mazowiecki, Bronislaw Geremek). După alegerile din 2001, a avut loc repolarizarea socio-politică a societăţii poloneze prin victoria forţelor politice de centru-stânga, ceea ce a pus în discuţie “occidentalizarea radicală a ţării”.

Social-democraţii polonezi (SLD), împreună cu Uniunea Muncii (UP) au câştigat alegerile legislative din 2001, obţinând 41,04% din voturi. Aceasta a constituit o victorie electorală fără precedent în istoria politică a Poloniei, deşi rata de participare la vot a fost foarte redusă (46%). Această alternanţă politică a fost considerată de analişti “sfârşitul epocii Solidaritatea”, a unui mit aşezat alături de “mitul politicului” şi al “naţiunii poloneze”. În prim-planul dezbaterilor politice şi sociale au intrat problemele legate de modernizarea societăţii şi mentalităţii.

Alianţa Social-Democrată, aliată cu Uniunea Muncii, a format coaliţia de guvernare condusă de Leszek Miller (liderul SLD) şi a fost confirmată de preşedintele ţării Aleksander Kwasniewski (SLD). La Senat, coaliţia de stânga SLD-UP a obţinut 75 de mandate din cele 100 disponibile, având iniţial o majoritate parlamentară confortabilă. În perioada imediat următoare alegerilor, o caracteristică a scenei politice poloneze a fost apariţia unor formaţiuni politice, dar noile partide politice, precum Partidul Dreptăţii şi Justiţiei (PiS), aveau în componenţa lor personalităţi politice heterogene.

Platforma Civică (PO), alt nou grup politic, a fost format de trei lideri: Donald Tusk, Andrzej Olechowski şi Maciej Plazynski şi a fost caracterizat, în interiorul său, de existenţa unor tendinţe politice diferite.

Ascensiunea partidelor extremiste a reprezentat respingerea de către electorat a  vechilor elite politice, dar şi distanţarea de politic. Imediat după alegeri, cercetările arătau că polonezii nu considerau alegerile un moment decisiv pentru evoluţia societăţii.
 

Rolul integrării europene şi al funcţionării economiei de piaţă era perceput de polonezi ca decisiv, deşi era considerat a avea consecinţe sociale contradictorii. Semnificativ este faptul că, în 1997, 90% dintre polonezi se pronunţau în favoarea integrării rapide a ţării lor în Uniunea Europeană, iar în 2001, acest procentaj scăzuse la 53%. Partidele politice naţionaliste, radicale reprezentau acest “câmp al fricii”, teama de concurenţă, de şomaj, de criminalitate.
 

Rata scăzută a participării la vot a fost apreciată ca o modalitate de respingere a politicului, ca un protest faţă de realitatea poloneză.
 În perioada 2001-2005, situaţia economică a continuat să fie dificilă după realizarea a patru mari reforme: în educaţie, în sistemul de sănătate, în  administraţie şi în sistemul de pensii.

Analiştii au apreciat că această reacţie a electoratului a constituit un semnal puternic că politicul trebuie să ţină cont de societate.
 Alţi analişti au subliniat că această criză a politicului şi a participării s-a înscris în procesul de ansamblu al recompunerii spaţiului politic polonez şi european.
 

Coaliţia guvernamentală a reprezentat un compromis între pragmatismul economic, promovat de social-democraţi, şi populismul Partidului Muncii, fără să aibă însă o majoritate stabilă în parlament.

Intrarea Poloniei în UE în 2004 a devenit o prioritate absolută pentru coaliţia aflată la guvernare care a elaborat o strategie naţională de încheiere a negocierilor în anul 2002. În acest context, imediat după alegeri, întoarcerea la normalitate, bunăstare şi integrarea europeană au constituit priorităţile guvernului.

1.2. Un model eficient de integrare europeană

Polonia, împreună cu alte nouă state, a semnat Tratatul de aderare la Atena, la 16 aprilie 2003 şi a aderat la Uniunea Europeană la 1 mai 2004. Polonia a fost apreciată a fi “ţara cheie” a acestei extinderi istorice ce a dus la reunificarea continentului european. Analiştii au remarcat faptul că ea concentrează toate provocările acestei extinderi fără precedent în istoria construcţiei europene.
 Prima provocare majoră se referea la faptul că o ţară cu 38,7 milioane de locuitori avea PIB/locuitor un sfert cât cel mediu european, ceea ce a constituit un handicap economic şi social important. O altă caracteristică, de altfel proprie tuturor ţărilor candidate, a vizat transpunerea dreptului comunitar în legislaţia naţională. Această provocare administrativă şi juridică a impus şi va impune, în continuare, respectarea şi aplicarea tuturor regulilor pieţei comune, întărind capacităţile administrative corespunzătoare. Istoria, importanţa demografică şi economică, poziţia sa geostrategică au determinat aprecierea Poloniei ca un actor central al extinderii din mai 2004, iar reuşita acestui proces a avut un impact major asupra Uniunii Europene. 

În primii zece ani, Polonia a realizat performanţa remarcabilă de a pune în mişcare o economie de piaţă viabilă. Ponderea sectorului privat în Produsul Intern Brut a ajuns la 75% în 2004, iar cele trei milioane de întreprinderi private au absorbit 70% din forţa de muncă a ţării (jumătate din angajaţi au schimbat locul de muncă). Din 10.000 de întreprinderi de stat existente în 1990, mai erau în anul 2002 doar 1523.
 După recesiunea economică din anii 1990-1991, care a marcat începutul “terapiei de şoc”, Polonia a fost prima ţară din Europa Centrală şi de Est care şi-a redobândit ritmul economic anterior revoluţiei. În perioada 1995-2000, Polonia a avut cea mai ridicată rată de creştere economică din regiune (5,5%), dar şi probleme dificile de rezolvat. Un factor esenţial a fost aportul investiţiilor străine (6,7% din PIB în 2003 faţă de 3,1 în 1998), mai ales, în sectorul bancar (75% din active sunt deţinute de operatori străini). Calitatea forţei de muncă din sectorul industrial şi servicii a constituit unul din punctele de atracţie pentru investitorii străini.

Din punct de vedere comercial, Polonia a realizat peste 70% din comerţul exterior cu ţările membre ale Uniunii Europene, fiind a patra piaţă de desfacere a produselor acesteia (după SUA, Elveţia şi Japonia). 

Aceste rezultate economice impresionante nu au fost reflectate în creşterea nivelului de trai, PIB/locuitor fiind, în anul 2003 de 9210 euro, faţă de 2310 euro, PIB/locuitor, media în UE. De aceea, o provocare majoră pentru perioada următoare va fi asigurarea convergenţei sociale între Polonia şi statele membre, deşi deficitul bugetar a avut, în continuare, un nivel ridicat (6% în 2003). Şomajul a atins un nivel de 18% (în anul 2004) şi rămâne o problemă dificilă pentru guvernarea viitoare. 

Prin negocierile cu UE, Polonia a obţinut 36 de perioade de tranziţie pentru transpunerea acquis-ului comunitar, care îi vor permite aplicarea dispoziţiilor acestuia (9 se referă la mediu, iar celelalte la cumpărarea terenurilor agricole, libera circulaţie a persoanelor etc.).

O problemă importantă a fost aceea  a evoluţiei agriculturii poloneze care a produs tulburări economice şi sociale considerabile. Polonia a fost singura ţară în care regimul comunist nu a etatizat sectorul agricol, dar, după 1989, efectele negative au fost produse de mărirea şi modernizarea exploatărilor agricole. În agricultură lucrează încă o mare parte a populaţiei active (20% în 2003). Potenţialul agricol al ţării este incontestabil, având o suprafaţă agricolă mare, de peste 18 milioane de hectare. Fărâmiţarea exploatărilor agricole este încă o problemă (57% din agricultori au 5 hectare, 24% au 2 hectare şi doar 8,5% au mai mult de 15 hectare). Din acest motiv, competitivitatea în sectorul agricol este slabă, majoritatea exploatărilor fiind sursa de supravieţuire a celor care nu au locuri de muncă în zonele urbane. Semnificativ este faptul că negociatorii polonezi au obţinut condiţii de aderare remarcabile, reuşind să rişte totul pentru a obţine maximum, mai ales pentru agricultură (beneficiul progresiv al ajutoarelor directe, sistemul topping-up pentru complement naţional). Pentru perioada 2004-2006, Polonia va primi pentru agricultură 3,85 miliarde euro (1,2 miliarde ajutoare directe, 840 milioane euro pentru consolidarea pieţei, 2,5 miliarde euro pentru dezvoltare rurală).

După intrarea sa în Uniunea Europeană, Polonia a înregistrat o creştere economică importantă a PIB de 5,4%, în anul 2004. În general, polonezii s-au declarat satisfăcuţi de nivelul lor de viaţă, în proporţie de 68%, deşi una din problemele dificile rămâne nivelul ridicat al şomajului (18% din populaţia activă)
. Sindicatele poloneze au reclamat faptul că situaţia economică a ţării nu se reflectă în starea de spirit a populaţiei care este marcată de insecuritate şi frustrare, mai ales în rândul tinerilor, unde şomajul atinge nivelul de 36%. Inflaţia a scăzut semnificativ atingând nivelul de 2,8%, în anul 2005. Pentru anul 2006, se prevede ca deficitul bugetar să fie de 3,3% din PIB, mai scăzut cu 625 de milioane euro, faţă de anul 2005. Chiar şi agricultorii, cel mai eurosceptic segment al populaţiei, au reuşit să depăşească problemele modernizând fermele şi sporindu-şi, astfel, propriile venituri. 

Schimburile comerciale  ale Poloniei au fost reorientate spre Uniunea Europeană, în proporţie de 70%, având o valoare de 33,5 miliarde euro, numai în primul semestru al anului 2005 (o creştere de 20% faţă de anul 2004). 

1.3. Politica externă poloneză în noul context european

În ultimii ani, politica externă poloneză a fost dominată de intrarea ţării în Uniunea Europeană, de evoluţia relaţiilor transatlantice şi de angajamentul politic şi militar din Irak. În discursul ministrului de externe polonez, Wlodzimierz Cimoszewicz, în faţa Dietei, din ianuarie 2004, se sublinia faptul că o importanţă considerabilă a avut tema ameninţărilor terorismului internaţional şi a proliferării armelor de distrugere în masă. 

În noul context internaţional, Polonia a trebuit să opteze pentru o soluţie strategică optimă legată, pe de-o parte, de aderarea la Uniunea Europeană şi, pe de altă parte, de relaţiile apropiate cu Statele Unite ale Americii.

Semnarea Tratatului de aderare, la 16 aprilie 2003 şi aderarea sa la Uniunea Europeană, la 1 mai 2004, a însemnat asumarea obligaţiilor ca stat membru şi angajarea activă în dezbaterea asupra viitoarei construcţii europene. În negocieri, Polonia şi-a definit, în mod transparent, priorităţile: afirmarea valorilor creştine, modelul unei preşedinţii colective a UE, excluderea unor măsuri de apărare care ar fi slăbit rolul NATO, susţinerea intereselor şi reprezentării noilor state membre în Comisie şi Consiliu etc.

Conform declaraţiilor ministrului de externe polonez, în negocieri, Polonia a susţinut ideea că Uniunea Europeană are nevoie de proceduri decizionale menite să încurajeze căutarea compromisului şi nu forţarea luării anumitor decizii. În mod deschis, Polonia şi-a precizat poziţia faţă de probleme cheie ale Uniunii: viitorul Politicii Agricole Comune, politica structurală şi de coeziune, bugetul pentru perioada 2007-2013, Strategia de la Lisabona. Ministrul de externe a precizat că, întotdeauna, punctul de plecare al luărilor de poziţie a fost luarea în considerare a intereselor naţionale şi a interesului comun european. Acest punct de vedere a ţinut cont de convingerea că randamentul şi eficacitatea mecanismelor comunitare ţin de procesul aprofundării integrării europene.

Reprezentanţii Poloniei, prezenţi la negocieri, au fost conştienţi de drepturile şi responsabilităţile ţării ca stat membru, au ascultat atent argumentele partenerilor săi, dar au prezentat şi poziţia proprie, cu argumentele corespunzătoare. Ministrul de externe aprecia că Polonia nu a fost un partener comod, dar a fost unul onest şi responsabil.

După momentul integrării în UE, Polonia şi-a redefinit relaţiile bilaterale cu principalii parteneri europeni, în special cu Germania şi Franţa. Triunghiul de la Weimar (Franţa, Germania şi Polonia) a fost un mecanism politic care a permis mai buna cunoaştere a aşteptărilor reciproce şi a  consolidat încrederea între aceste state. Germania a rămas principalul partener comercial al Poloniei, iar Franţa, cel mai important investitor străin. Declaraţia de la Gdansk, semnată de Germania şi Polonia, în octombrie 2003, a fost o încercare de a soluţiona o parte din problemele relaţiilor dintre cele două ţări, având un efect politic favorabil pe plan internaţional.

Cooperarea cu Marea Britanie a fost deosebit de intensă, manifestându-se convergenţă în rezolvarea unor teme de politică europeană şi internaţională, îndeosebi referitor la rolul NATO în arhitectura de securitate europeană. În procesul stabilizării şi reconstrucţiei din Irak, Polonia a colaborat deosebit cu Spania şi Italia. Cu aceste state, Polonia va încerca, în viitor, să îmbunătăţească şi relaţiile comerciale. Un interes deosebit pentru Polonia a reprezentat consolidarea Dimensiunii Orientale a politicii UE, prin dinamizarea cooperării cu vecinii din Est ai UE, prin Iniţiativa “O Europă mai vastă - o nouă vecinătate”, lansată de Polonia.

Conform opiniei diplomaţiei poloneze, cooperarea regională în această zonă va trebui să se desfăşoare conform unei concepţii coerente, completate de programe bilaterale, menite a realiza creşterea stabilităţii în regiune. Obiectivul general va fi favorizarea reformelor democratice, a pieţei libere, a statului de drept în statele aflate în estul Europei, şi  apropierea lor de statele occidentale. În acest context, un loc deosebit au avut relaţiile Uniunii Europene cu Rusia şi Ucraina, în special, prin parteneriatele Rusia-UE şi Ucraina-UE. Relaţiile polono-americane au dobândit un rol excepţional, participarea Poloniei în Irak consolidând acest parteneriat special. Activitatea Poloniei în cadrul NATO a fost deosebit de complexă, mai ales prin iniţiativele legate de îmbunătăţirea capacităţilor militare ale Alianţei cuprinse în Angajamentele de la Praga, Forţele Rapide ale NATO, de înfiinţarea unui Centru de formare a forţelor Unite în Polonia.

În anul 2004, Polonia a deţinut preşedinţia Consiliului Iniţiativei Statelor Mării Baltice, a Grupului de la Vişegrad şi a Consiliului Europei, contribuind la redefinirea rolului cooperării regionale în Europa. 

În Strategia de securitate a Poloniei, elaborată în 2003, se afirma principiul că nu este posibilă construirea unei securităţi durabile în Europa fără stabilitate în ţările vecine Europei.

Aderarea la Uniunea Europeană a conferit Poloniei un nou rol în contextul mondial, în realizarea Politicii Externe şi de Securitate Comună a UE. În acelaşi timp, Polonia şi-a propus elaborarea unei strategii de atragere a investiţiilor străine în ţară, de plasare în străinătate a investiţiilor poloneze şi de antrenare a organizaţiilor nonguvernamentale, a diasporei în acest amplu demers. Programul guvernamental de politică externă s-a integrat obiectivelor strategice lansate în urmă cu un deceniu: reconstrucţia suveranităţii, normalizarea relaţiilor cu vecinii, dezvoltarea cooperării regionale, garantarea securităţii prin aderarea la NATO, promovarea dezvoltării şi prosperităţii prin integrarea în UE.

După integrarea Poloniei în UE, la 1 mai 2004, s-a apreciat că aportul acestei ţări la procesul integrării europene este legat de faptul că ea este o ţară stabilă politic şi economic, fiind un “producător şi exportator” de stabilitate în regiune şi pe continent. Prin experienţa sa cu partenerii din Europa de Est, mai ales prin parteneriatul cu Ucraina, Polonia a devenit unul din actorii principali ai politicii orientale europene, înscrisă în Politica de Vecinătate a UE. Polonia a participat activ la formarea Forţelor Europene de Reacţie Rapidă, la brigăzile din Balcani etc. Principalele probleme pentru Polonia, după extinderea UE, vor fi acelea de a asigura o parte din frontiera de est a Uniunii, precum şi de a face faţă asimetriilor de dezvoltare economică şi socială dintre UE şi zonele orientale.

2. ALEGERILE LEGISLATIVE ŞI PREZIDENŢIALE DIN POLONIA – SEPTEMBRIE - OCTOMBRIE 2005

2.1.Contextul social-politic şi principalele teme ale campaniilor electorale

În această toamnă, electoratul polonez a fost chemat la urne pentru a alege parlamentarii (senatori şi deputaţi), pe data de 25 septembrie 2005 şi preşedintele Republicii, pe 9 octombrie (23 octombrie) 2005.

Alegerile din septembrie 2005 s-au desfăşurat în contextul erodării accentuate a guvernului social-democrat aflat la conducerea ţării din anul 2001. Alianţa Stângii Democratice a deţinut, timp de patru ani, majoritatea absolută în parlament, dar a suferit numeroase schimbări şi regrupări politice, în interiorul său. În luna martie 2004, coaliţia guvernamentală (SLD, UP, PSL) a fost puternic marcată de refuzul partidului ţărănesc de a vota legea vignetei la automobile. Această atitudine a fost de fapt expresia nemulţumirii acestui partid faţă  de rezultatul negocierilor de aderare (mai ales în domeniul agricol). Această criză politică a fost importantă, întrucât ea a pus în evidenţă miza europeană în dezbaterea politică naţională. În martie 2004, numeroşi membri ai Alianţei au migrat spre Partidul Social-Democrat, condus de Marek Borowski. Ulterior, primul ministru al guvernului, Marek Belka, a părăsit Partidul Social-Democrat pentru a crea propria sa formaţiune politică: Partidul Democratic. În luna iulie 2005, un grup de deputaţi social-democraţi a aderat la mişcarea Samoobrona, în scopul păstrării locurilor în parlament. O altă cauză importantă a eroziunii politice a coaliţiei aflate la guvernare a fost corupţia. Un exemplu relevant a fost afacerea Orlen care a început în 2002 şi a fost legată de grupul petrolier PDG, implicat în relaţii dubioase cu politicieni, inclusiv cu fostul prim-ministru, Leszek Miller şi cu serviciile secrete. Comisia parlamentară de anchetă a pus în evidenţă condiţiile în care Polonia a devenit, aproape în totalitate, dependentă energetic de petrolul şi gazul rusesc.
 În acelaşi timp, puternicii oameni de afaceri au cumpărat principalele resurse ale industriei petroliere şi de gaz poloneze.

Principalele formaţiuni politice de orientare liberală, Platforma Civică (PO) şi Dreptate şi Justiţie (PiS), ideologic apropiate, au avut însă poziţii diferite faţă de problemele importante, precum sănătatea, fiscalitatea sau sistemul electoral. Platforma Civică a avut întotdeauna o atitudine politică mai liberală şi europeană, în timp ce formaţiunea Dreptate şi Justiţie a susţinut intervenţia statului în economie şi o poziţie “suveranistă” pe plan european.

În luna august 2005, cei doi lideri ai opoziţiei, Donald Tusk şi Lech Kaczynski, au lansat o platformă electorală, depăşind divergenţele politice anterioare. Platforma Civică a avut ca priorităţi electorale politica fiscală, privatizarea şi reducerea birocraţiei, iar formaţiunea Dreptate şi Justiţie a pus accentul  pe lupta împotriva corupţiei şi pe securitatea naţională. În timpul campaniei electorale, Platforma Civică a susţinut taxa unică de impozitare de 15% pentru TVA, impozitul pe venit şi pentru societăţi.

În campania electorală, pentru funcţia de prim-ministru au candidat Jaroslaw Kaczynski (PiS), fratele geamăn al lui Lech Kaczynski, şi Jan Rokita (PO). Jaroslaw Kaczynski a anunţat că va renunţa la această funcţie, în situaţia în care fratele său va câştiga alegerile prezidenţiale.

O temă centrală a campaniei electorale susţinute de liberali a fost impunerea cotei unice de impozitare în Polonia, deja adoptată de mai multe ţări foste comuniste. Ideea susţinută de economiştii liberali americani, cota unică de impozitare a fost introdusă în ţări din Europa Centrală şi de Est. În Polonia, principalul angajament al planului liberal al Platformei Civice (PO) a fost o vastă reformă fiscală pentru introducerea cotei unice. Ea a avut în vedere impunerea unei cote de 15% pentru TVA, impozitul pe profit şi impozitul pe venit.

În spoturile televizate, cele două mari partide de dreapta, Platforma Civică şi Dreptate şi Justiţie, au promovat lupta împotriva comunismului sub deviza: “Prea mult vestigii ale epocii comuniste persistă în Polonia astăzi! Statul trebuie schimbat!”.

Campania electorală s-a desfăşurat pe fondul deteriorării relaţiilor dintre Polonia şi Rusia, inclusiv cu Bielorusia. Sprijinul explicit acordat de Polonia “revoluţiei portocalii” din Ucraina şi contestarea măsurilor în forţă luate de Rusia în Cecenia au fost principalele cauze ale divergenţelor. Alte incidente petrecute la Moscova şi Varşovia, precum şi oprirea la graniţa Bielorusiei a unor europarlamentari polonezi au adâncit tensiunea.
2.2. Principalele formaţiuni politice prezente în campaniile electorale

Platforma Civică (PO) s-a înfiinţat în ianuarie 2001 ca o mişcare de centru-dreapta, sub sloganul “Să eliberăm energiile polonezilor”, propunându-şi să îmbunătăţească sistemul educaţional şi economic, să depolitizeze structurile statului şi modernizarea satelor. Platforma reprezintă electoratul cu orientare liberală şi mediile de afaceri. La alegerile parlamentare din 2001, Platforma Civică a obţinut peste 100.000 de semnături pentru programul său politic care prevedea modificarea sistemului electoral. Tot în 2001, PO a introdus, pentru prima dată în Polonia, sistemul alegerilor preelectorale, ca apoi să câştige 13% din voturi pentru alegerile parlamentare. În 2002, Platforma Civică s-a transformat din alianţă electorală, în partid politic.

Platforma Civică este, chiar de la înfiinţare, membru al Partidului Popular European. Preşedintele partidului este Donald Tusk, fost profesor de istorie, fost membru al mişcărilor de rezistenţă “Uniunea studenţilor independenţi” şi “Solidaritatea”.

În campania electorală din septembrie 2005, principalele teme ale platformei electorale a partidului au fost: reforma fiscală şi reducerea şomajului. Platforma Civică a susţinut propunerea de a se percepe o taxă fiscală unică de 15%. Partidul conservator Dreptate şi Justiţie şi liberalii Platformei Civice au anunţat încă înaintea scrutinului intenţia de a forma un guvern de coaliţie, în pofida divergenţelor dintre ele asupra unor subiecte ca, de pildă, fiscalitatea.

Ca şi la precedentele alegeri legislative, lupta împotriva corupţiei a făcut parte dintre marile teme ale campaniei, într-o ţară în care conform unui sondaj recent, 94% dintre cetăţeni consideră acest fenomen “frecvent sau foarte frecvent”.

Partidul conservator Dreptate şi Justiţie (PiS) a fost înfiinţat în 2001 de cei doi fraţi gemeni Kaczynski, Lech şi Jaroslaw câştigând, la alegerile din acelaşi an, 9,5% din voturi. Partidul reprezintă dreapta catolică, de orientare conservatoare. Liderul partidului conservator considera că “Apartenenţa Poloniei la UE a avut până acum rezultate mai bune decât se aştepta partidul nostru, întrucât PIS a fost mai sceptic în privinţa UE decât Platforma Civică”, deşi liberalul Jan Rokilo, desemnat pentru funcţia de premier în cazul victoriei partidului său, este autorul celebrei formule “Nisa sau moartea”, exprimând poziţia partidului faţă de proiectul Constituţiei europene care reducea drastic influenţa ţării în mecanismele de decizie europene. Astfel, cele două partide care vor să formeze coaliţia s-au opus, iniţial, adoptării Tratatului constituţional european în formula actuală.

Deşi Partidul Dreptăţii şi Justiţiei (PiS) intenţionează să guverneze împreună cu Platforma Civică (PO), acest partid a atacat permanent planul de reformă fiscală, propus de liberali, despre care a afirmat că “finanţează privilegiile celei mai bogate părţi a societăţii”. Totuşi, în preajma alegerilor, poziţia partidului a devenit mai conciliantă, spunând că “Dacă Platforma Civică vrea o fiscalitate simplificată şi mai puţin împovărătoare, acesta este lucrul pe care îl dorim şi noi”.

Analiştii apreciază că, până acum, Partidul Dreptate şi Justiţie a promovat o politică mai naţionalistă şi a susţinut o economie mai centralizată. De asemenea, campania conservatorilor s-a concentrat asupra necesităţii ca foştii comunişti să dea socoteală pentru greşelile făcute în ultimii 16 ani, propunând reforma sistemului de justiţie, reintroducerea pedepsei cu moartea, reforma administrativă, înfiinţarea unei agenţii anticorupţie, înăsprirea pedepselor prevăzute de Codul Penal pentru corupţie, înfiinţarea unui corp de poliţie profesionist etc.

Principalii candidaţi la alegerile prezidenţiale din octombrie 2005 au fost Donald Tusk, din partea Platformei Civice (PO) şi Lech Kaczynski, candidatul partidului conservator Dreptate şi Justiţie (PiS). Cei doi candidaţi au afirmat într-o dezbatere televizată, că viitorul şef al statului va trebui să dea dovadă de mai multă fermitate în relaţiile cu Moscova. Candidatul Donald Tusk a afirmat: “Cel mai important, în politica poloneză faţă de Moscova, este schimbarea acestei atitudini reprezentate de echipele precedente, de moliciune excesivă şi uneori periculoasă pentru Polonia”. În plus, a subliniat el, trebuie acţionat pentru ca “politica occidentală europeană să devină o politică comună a tuturor statelor membre ale Uniunii Europene”.

La rândul său, candidatul conservator Lech Kaczynski a afirmat că “trebuie să fim fermi pentru că Polonia este percepută ca un punct de referinţă în confruntarea cu procesul consolidării imperialismului rus”, Kaczynski a descris drept extrem de periculos pentru Polonia “proiectul germano-rus de construire a unui gazoduct care va traversa Marea Baltică”

Campania electorală pentru primul tur de scrutin al alegerilor prezidenţiale, din 9 octombrie 2005, a fost dominată de lupta dintre cele două formaţiuni politice de dreapta Platforma Civică (liberală) şi Dreptate şi Justiţie (conservatori).

Candidatul conservator a atacat puternic “experimentele liberale”, afirmând că majoritatea societăţii poloneze nu are vederi liberale, dar că partidul său este sprijinit de sindicatul Solidaritatea.
 Conform sloganului său electoral “Un preşedinte pentru a patra Republică”, Lech Kaczynski a susţinut reforma sistemului instituţional şi a promis schimbarea Constituţiei pentru a amplifica prerogativele Preşedintelui, ales prin vot universal direct, pentru un mandat de 5 ani.

Lupta electorală din campania prezidenţială a făcut dificilă negocierea pentru formarea noului guvern şi pentru elaborarea programului de guvernare ce ar fi trebuit să pună în acord programele economice şi sociale divergente ale celor două formaţiuni politice. În negocieri, liberalii au pus accent pe abordarea din perspectivă fiscală a problemelor, în scopul relansării iniţiativelor private, creatoare de noi locuri de muncă. Conservatorii au urmărit “construcţia unei Polonii solidare” printr-o politică bugetară mai generoasă.

Alianţa Stângii Democratice (SLD) a regrupat, în 1999, câteva formaţiuni social-democrate. O parte a membrilor săi a provenit din fostul Partid Muncitoresc Unificat polonez. Alianţa, aflată la guvernare în perioada 2001-2005, a fost puternic discreditată de numeroase scandaluri de corupţie. S-a apreciat că, în multe cazuri, SLD a reacţionat foarte prost şi prea târziu în cazuri de corupţie sau abuz de putere constatate în rândurile membrilor săi. Reacţia a apărut numai atunci când toată presa a scris despre acestea, iar opinia publică era deja scandalizată. O campanie anticorupţie lansată în 2004, pentru eliminarea membrilor care erau urmăriţi în justiţie sau nu respectau morala politică, a avut drept rezultat plecarea din SLD a numeroşi membri. Conducerea SLD a aşteptat până în 2005 pentru a demisiona şi a face loc unei noi generaţii de militanţi, în speranţa de a-şi reface imaginea înaintea alegerilor.

Partidul Popular Polonez (SKL-RNP) este un partid ce reprezintă mediul rural şi are o orientare politică de centru ataşată tradiţiilor partidelor ţărăneşti şi mişcărilor populare dinaintea celui de-al doilea Război Mondial. El este condus de Jaroslaw Kalinowski, fost ministru al agriculturii în guvernarea precedentă.

Mişcarea Samoobrona, Autoapărarea Republicii Polonia (RP), este o formaţiune populistă care şi-a recrutat electoratul din categoriile sociale defavorizate, victime ale schimbărilor socio-politice şi economice, care au avut loc în Polonia după 1989. Personalităţile marcante ale mişcării sunt Andrzej Lepper, Henryk Dzido, Krzyszty Filipek etc. Partidul Autoapărarea, este a treia forţă politică din Polonia şi are o orientare de extremă stânga. Cu toate acestea, liderul acestui partid, Janusz Maksymiuk, a declarat că îl va sprijini la alegerile prezidenţiale pe candidatul conservator.

Liga Familiilor Poloneze (LPR) este un partid de extremă dreapta, ultranaţionalist ce apără intervenţia statului şi valorile tradiţionale.

Partidul Uniunea Muncii a fost creat în 1991 ca o alternativă social-democrată la partidele post-comuniste. El a făcut parte din Alianţa Stângii Democratice. 

2.3. Rezultatele alegerilor şi semnificaţia lor politică 

Alegerile legislative şi prezidenţiale din Polonia au avut o importanţă deosebită, întrucât ele au determinat reconfigurarea unui nou peisaj politic în această ţară. La alegerile legislative din 25 septembrie 2005 s-au înscris 10.700 de candidaţi pentru cele 460 de locuri din Dietă şi 625 de candidaţi pentru cele 100 de locuri din Senat. În campania electorală au intrat 20 de partide politice şi asociaţii electorale ale cetăţenilor.

După 1989, nici un guvern nu a fost reales prin vot, iar alegerile din acest an au reconfirmat această tendinţă electorală de a opta pentru alternanţa politică. Absenteismul a fost ridicat, rata participării la alegerile legislative fiind de 40,4%, cea mai scăzută după 1989.

Rezultatele oficiale ale alegerilor legislative au fost următoarele:

Dieta

	Formaţiuni politice
	%

voturi
	nr.

mandate

	Partidul Dreptate şi Justiţie (conservator)-PiS
	27
	155

	Platforma Civică (liberal)-PO
	24,1
	133

	Autoapărarea Republicii Polonia (agrarian)- SO
	11,4
	56

	Alianţa Stângii Democratice (social-democrată)-SLD
	11,3
	55

	Liga Familiilor Poloneze (naţionalist- creştină)-LPR
	8
	34

	Partidul Popular (agrarian)-PSL
	7
	25

	Minoritatea germană
	0,3
	2


Senat

	Formaţiuni politice
	%

voturi
	nr.

mandate

	Partidul Dreptate şi Justiţie (conservator)-PiS
	27
	49

	Platforma Civică (liberal)-PO
	24,1
	34

	Autoapărarea Republicii Polonia (agrarian)- SO
	11,4
	3

	Alianţa Stângii Democratice (social-democrată)-SLD
	11,3
	-

	Liga Familiilor Poloneze (naţionalist- creştină)-LPR
	8
	7

	Partidul Popular (agrarian)-PSL
	7
	2

	Independenţi
	-
	5


Reprezentanţii Platformei Civice (PO) au promis realizarea unei “revoluţii morale”, după patru ani de guvernare marcată de scandaluri de corupţie şi s-au declarat apărătorii valorilor catolicismului şi familiei. 

Cele două formaţiuni politice de dreapta, foste componente ale mişcării Solidaritatea, au câştigat alegerile legislative, obţinând o victorie netă care le va asigura 288 de locuri din cele 460 ale Parlamentului. Programul electoral al acestor formaţiuni politice a fost apreciat ca o viziune conservatoare moderată. Conservatorii au anunţat deja constituirea unei comisii anticorupţie, reformarea instituţiilor statului prin creşterea prerogativelor preşedintelui, în defavoarea Parlamentului.

Partidul Dreptate şi Justiţie (PiS) a reuşit să câştige voturile din mediul rural obţinând astfel cel mai mare scor electoral.

Orientările politice ale celor două partide câştigătoare rămân însă foarte diferite, conservatorii (PiS) având poziţii mai radicale în problemele sociale şi de suveranitate, în timp ce liberalii (PO) au prezentat această atitudine în domeniul economic.
 Miza electorală a alegerilor legislative şi prezidenţiale a fost legată de amploarea liberalizării economice. Analiştii au subliniat că “terapia şoc” administrată în 1990 a dus la o tranziţie brutală care a avut ca urmare, aşa cum spun sociologii, constituirea unei “Polonii A”, care a beneficiat din plin de liberalizare şi o “Polonie B” defavorizată. Rata creşterii economice (5,3% în 2004) ascunde punctul vulnerabil al economiei, şomajul.

Raportul de forţe dintre cele două formaţiuni politice câştigătoare a rămas tensionat şi în perioada alegerilor prezidenţiale ceea ce nu a fost favorabil dialogului politic pentru formarea guvernului. 

Imediat după alegeri, Partidul Dreptate şi Justiţie l-a desemnat în funcţia de prim-ministru pe Kazimierz Marcinkiewicz, un economist în vârstă de 46 de ani, ce are o reputaţie deosebită în mediul de afaceri. El va încerca să pună în aplicare programul coaliţiei intitulat A construi fără întârziere, program ce are ca obiectiv major reforma instituţiilor statului.

Considerat partizanul unei reforme economice prudente, noul prim-ministru va avea de rezolvat probleme importante precum relansarea economiei şi reducerea şomajului.
 Înainte de formarea guvernului, primul ministru, Kazimierz Marcinkiewicz, declara că este vital a realiza un compromis, astfel încât să se menţină un guvern puternic şi stabil.

Adept al reformelor economice, noul prim-ministru va susţine economia de piaţă şi este apreciat ca un bun profesionist, capabil a elabora, prin negociere, un program de guvernare în acord cu exigenţele de dezvoltare europeană ale Poloniei.

La primul tur al alegerilor prezidenţiale, desfăşurate la 9 octombrie 2005, Lech Kaczynski (PiS), actualul primar al Varşoviei, l-a înfruntat pe Donald Tusk, candidatul Platformei Civice. După primul tur de scrutin, Donald Tusk (PO) se plasase pe primul loc, câştigând 36% din voturi, faţă de contracandidatul său, Lech Kaczynski (PiS) care a obţinut 33% din voturi.

La cel de-al doilea tur de scrutin, în mod surprinzător, Lech Kaczynski a reuşit să învingă, deşi nici un sondaj de opinie nu prevăzuse această victorie. Rezultatele finale ale alegerilor prezidenţiale au confirmat victoria clară a lui Lech Kaczynski (PiS) cu 54,04% din voturi, faţă de Donald Tusk (PO) care a obţinut doar 45,96% din voturi, participarea la vot fiind de 50,99%. Câştigătorul a mulţumit fratelui său geamăn, Jaroslaw Kaczynski, care l-a susţinut în alegeri, ca lider al Partidului Dreptate şi Justiţie şi care s-a retras de la candidatura pentru funcţia de prim-ministru. Această victorie electorală a candidatului partidului câştigător şi la alegerile legislative a consolidat victoria forţelor de centru-dreapta în Polonia, schimbarea radicală a raporturilor de forţe pe scena politică poloneză.
În timpul campaniei electorale prezidenţiale, candidatul liberal, Donald Tusk, a susţinut reformele economice de piaţă, în timp ce Lech Kaczynski a pus accentul pe consolidarea protecţiei sociale. Acesta a criticat atitudinea fanatic liberală a contracandidatului său liberal, insensibilitatea la efectele dure ale liberalizării asupra populaţiei. În campania electorală, Lech Kaczynski s-a declarat apărătorul valorilor patriotice şi catolice tradiţionale, criticând liberalismul, mesaj ce a atras electoratul mai sărac, pe cel catolic, electoratul în vârstă de la sate şi din micile oraşe. În viitor, noul preşedinte va fi un factor de echilibru în actuala configuraţie politică poloneză, apărând o viziune mai socială asupra societăţii. Prioritatea principală va fi formarea cât mai rapidă a guvernului care va avea ca obiectiv construirea celei de a “Patra Republici”, diferită radical de cea anterioară, post-comunistă, dominată de corupţie şi nepotism.

Lech Kaczynski s-a născut la 18 iunie 1949 şi, împreună cu fratele său geamăn, au debutat în cinematografie, în 1962. Înainte de 1989, ei au făcut parte din mişcarea anticomunistă (KOR) şi, ulterior, s-au înscris în mişcarea Solidaritatea, părinţii lor fiind veterani ai mişcării insurecţionale din august 1944, având o atitudine antinazistă şi antirusească. La Gdansk, Lech Kaczynski a fost unul din liderii Solidarităţii, fiind specializat în dreptul muncii. El a acordat consiliere greviştilor din şantierul naval, înfiinţând primul sindicat liber din ţările comuniste. În timpul perioadei comuniste, a fost închis mai multe luni şi a participat la negocierile din primăvara anului 1989.

Lech Kaczynski a fost legat de Comitetul Helsinki ce a apărat drepturile omului în 1980 şi a manifestat o sensibilitate social-democrată, în timp ce fratele său Jaroslaw Kaczynski a avut o orientare mai conservatoare. În ultimii 15 ani, Lech Kaczynski a fost senator, ministru al Justiţiei în perioada 200-2001, iar în 2001 a fost ales primar al Varşoviei. El a fost susţinut de electoratul de la sate şi din micile oraşe, în timp ce contracandidatul său a fost susţinut de populaţia urbană, cu nivel înalt de educaţie, de mediile financiare şi de tinerii cu vârste între 18 şi 29 de ani.

În ultima etapă a campaniei electorale, Lech Kaczynski a primit ajutorul partidului populist, Samoobrona condus de Andrej Lepper, care obţinuse 15% din voturi la alegerile legislative, în timp ce liderii social-democraţi şi Lech Walesa au optat pentru Donald Tusk. Lech Kaczynski a atacat direct politica liberală, speculând teama electoratului de reforme. El a reeditat performanţa partidului său, Dreptate şi Justiţie, care a devansat Platforma Civică, la alegerile legislative din 25 septembrie 2005. Cei doi fraţi gemeni au reuşit astfel să câştige dublul pariu electoral, considerând că “misiunea a fost îndeplinită”.
 Imaginea de om politic combativ, intransigent, incoruptibil, opus conducătorilor din perioada post-comunistă a susţinut programul său politic care a propus realizarea unei adevărate “revoluţii morale” a societăţii poloneze.

Viziunea socială de tip conservator lansată de Lech Kaczynski a susţinut intervenţia statului, valorile catolice şi familiale, ca şi interesele naţionale ale Poloniei, legate direct de integrarea în UE. Analiştii apreciază că, în viitor, noul preşedinte al Poloniei va rămâne apărătorul intereselor naţionale ale ţării, în desfăşurarea demersurilor sale europene.
 El va încerca să realizeze echilibrul între deschiderea economiei de piaţă şi intervenţia statului, mai ales pentru apărarea intereselor naţionale, ale politicii sociale şi a valorilor catolice.
 În perioada următoare, noul preşedinte a anunţat organizarea unui referendum în vederea integrării Poloniei în zona euro (probabil 2010).

Primul ministru desemnat, Kazimierz Marcinkiewicz, s-a declarat optimist referitor la realizarea unui acord de guvernare inspirat de programele celor două partide ce au format coaliţia de guvernare. El a menţionat că va realiza un parteneriat între cele două grupuri parlamentare, ţinând cont de opţiunea electoratului care a votat pentru partidul Dreptate şi Justiţie şi pentru noul preşedinte al Poloniei.

